b'\n_START_ARTICLE_\nHiiu raudteepeatus\n_START_PARAGRAPH_\nHiiu raudteepeatus on raudteepeatus Tallinnas N\xc3\xb5mme linnaosas Hiiu asumis. Asub laiar\xc3\xb6\xc3\xb6pmelise Tallinna\xe2\x80\x93Keila raudtee \xc3\xa4\xc3\xa4res, 9 km kaugusel Balti jaamast. Peatus j\xc3\xa4\xc3\xa4b N\xc3\xb5mme ja Kivim\xc3\xa4e raudteepeatuse vahele._NEWLINE_Raudteepeatuses kesklinna s\xc3\xb5idusuunalt v\xc3\xa4ljuvad reisijad satuvad Raudtee t\xc3\xa4navale, Keila s\xc3\xb5idusuunalt v\xc3\xa4ljuvad reisijad satuvad P\xc3\xa4rnu maanteele._NEWLINE_\xc3\x9cmberistumisv\xc3\xb5imalus on P\xc3\xa4rnu maanteel (bussipeatus Hiiu jaam) bussidele number 10 (V\xc3\xa4ike-\xc3\x95ism\xc3\xa4e \xe2\x80\x93 Vana-P\xc3\xa4\xc3\xa4sk\xc3\xbcla), 27 (Harkuj\xc3\xa4rve \xe2\x80\x93 Laagri alevik) ja 33 (M\xc3\xa4nniku\xe2\x80\x93Kopli). Liini 33 bussid peatuvad ka Raudtee ja Hiiu t\xc3\xa4naval jaamahoone juures._NEWLINE_Kaheteelise raudtee \xc3\xa4\xc3\xa4res on kaks 146 meetri pikkust perrooni. Peatuses peatuvad Elektriraudtee Tallinnast Keilasse, Paldiskisse, Riisiperre ja Kloogaranda s\xc3\xb5itvad elektrirongid. Piletihinnalt kuulub peatus I tsooni, mille piires liiklemine on tallinlasele tasuta._NEWLINE_Hiiu raudteepeatus avati liikluseks 1926. aastal. Algul kasutati nime N\xc3\xb5mme-V\xc3\xa4ike, mis segaduste v\xc3\xa4ltimiseks (samanimeline rongipeatus asus kitsar\xc3\xb6\xc3\xb6pmelisel raudteel) nimetati peagi \xc3\xbcmber Hiiuks. _NEWLINE_Kuni 2007. aastani oli Hiiu jaam \xc3\xbchenduses Hiiu \xe2\x80\x93 Harku karj\xc3\xa4\xc3\xa4ri raudteega, mille k\xc3\xbcljest kulges kuni 1990. aastani raudteeharu ka Kopli kaubajaama.\n_START_SECTION_\nJaamahoone\n_START_PARAGRAPH_\nTallinna\xe2\x80\x93P\xc3\xa4\xc3\xa4sk\xc3\xbcla rongiliin elektrifitseeriti 1924, koos sellega rajati t\xc3\xa4iendavad peatuskohad. Hiiu peatus avati aastal 1926. Esialgne "jaamahoone" oli vana kaubavagun. 1929. aastal valmis p\xc3\xb5levkivituhktellistest ja kelpkatusega jaamahoone (t\xc3\xa4nap\xc3\xa4evane aadress Raudtee t\xc3\xa4nav 57a), kuhu 1932. aastal kolis ka postiagentuur. Piletim\xc3\xbc\xc3\xbck l\xc3\xb5petati jaamas 1998. aasta kevadel. 1997. aastal tunnistati hoone arhitektuurim\xc3\xa4lestiseks._NEWLINE_T\xc3\xa4nap\xc3\xa4eval on Hiiu jaamahoone omavalitsuse, Tallinna linna omandis ja oli renditud toidukauplusele. Praegu t\xc3\xb6\xc3\xb6tab seal IT-firma.\n_START_SECTION_\nMuud raudteega seotud ehitised ja rajatised\n_START_PARAGRAPH_\nHiiu raudteepeatuse juures Hiiu t\xc3\xa4naval asub raudtee\xc3\xbcles\xc3\xb5idukoht. Peatusest p\xc3\xb5hja poole j\xc3\xa4\xc3\xa4vad mitmesugused ajaloolised raudteeinfrastruktuuri rajatised, sealhulgas Peeter Suure Merekindluse vedurite ringdepoo, raudteejaamade N\xc3\xb5mme-Kindluse ja N\xc3\xb5mme-V\xc3\xa4ike hooned.'